*VEGA præsenterer:*

**De texanske folk-rockere fra Okkervil River flyder ovenpå igen**

*Excentriske Will Sheff og hans væbnere i Okkervil River sejler ind i Lille VEGA d. 22. september.*

Gennem de seneste 20 år har Okkervil River optrådt med deres folkrock-fortællinger på den alternative musikscene i USA sammen med navne som Midlake, Two Gallants og The Decemberists.

Bandet har oparbejdet lidt af et bagkatalog gennem karrieren. Som ny lytter kan man starte med hovedværket *Black Sheep Boy* (2005), som giver et godt billede af Okkervil Rivers finurlige og historiemættede univers. Albummet blev af Pitchfork kaldt for et af årtiets bedste.

Den ubestridte frontmand – og eneste gennemgående medlem – er forsanger og sangskriver Will Sheff, hvis sange ofte er forankret i hans sindstilstand, som svinger mellem afdæmpet melankoli og glædesfyldt optimisme. Okkervil Rivers lyd er karakteriseret ved Sheffs intense vokal og kryptisk, tankevækkende lyrik blandet med en både smuk og alvorlig orkestrering.

**Fra eksistentiel bedrøvelse til ubekymret livsglæde**

Sheff lagde sit skrøbelige sind til offentligt skue på gruppens seneste album *Away* fra 2016. Sangene blev skrevet, mens han gennemgik store udfordringer personligt og professionelt. Han indspillede albummet med andre musikere end bandmedlemmerne fra Okkervil Rivers tidligere album.

På turneen i forlængelse af *Away* følte Sheff sig revitaliseret i en sådan grad, at han inviterede tourbandet i studiet for at indspille et nyt album. Sheffs foryngelseskur parret med terapeutisk behandling i form af bøn og mikrodosering af psykedelika, har ført til et mere optimistisk og elektrisk album fyldt med *”music intended to be hopeful, healing and uplifting”.*

Man kan ikke beskylde Okkervil River for at ligge på den lade side. Bandet har udgivet otte album på 14 år, og trods en næsten konstant turnéaktivitet har de fundet tid til at indspille det nye album *In the Rainbow Rain*, som udsendes d. 27. april.

**Fakta om koncerten:**

Okkervil River (US)

Lørdag d. 22. september kl. 21.00

Lille VEGA, Enghavevej 40, 1674 København V

Billetpris: 180 kr. + gebyr

Forsalget starter fredag d. 27. april kl. 10.00